Oscar moet nog ‘die waarheid’ vertel – SteenkampsOscar Pistorius op 21 Oktober 2014 in die Pretoriase hooggeregshof. (Foto: Themba Hadebe/AP) Die vermoorde Reeva Steenkamp se ouers, Barry en June, glo nie dat die voormalige sportheld Oscar Pistorius al oop kaarte gespeel het oor wat presies daardie aand in Februarie 2013 gebeur het toe hy hul enigste dogter doodgeskiet het nie. Dit is nou byna nege jaar later en Pistorius kom in aanmerking vir parool nadat hy in 2016 aan haar moord skuldig bevind en gevonnis is. Daar is sprake van ŉ ontmoeting met Steenkamp se ouers hoewel dit nie duidelik is of dié ontmoeting al plaasgevind het nie. Die Steenkamps sê hulle het Pistorius vergewe. Hulle glo egter nié dat die tronkdeure vir hom moet oopswaai nie. “In my oë moet hy nog betaal vir wat hy gedoen het,” het June onlangs in ’n onderhoud met die Britse geselsprogram Good Morning Britain gesê. Sy hou vol Pistorius behoort sy volle vonnis uit te dien vir die moord op haar dogter. “Dit was vir ons ’n rillerverhaal. “Hy het geen berou getoon nie en hy sal slegs berou toon indien dit daartoe bydra dat hy uit die tronk kom. Ons het nog nie die volle storie gehoor nie.” Barry en June Steenkamp, Reeva se ouers, tydens Pistorius se moordverhoor. Foto: Antoine de Ras/Independent Newspapers/ Pool June het voorts gesê sy het Pistorius vergewe omdat sy ’n Christen is, maar “dit beteken nie dat hy nié moet boet vir wat hy gedoen het nie. Hy toon geen berou nie en ons glo nie sy weergawe nie. Ek en Barry soek die waarheid. En dit is waaroor hierdie onderhoud gaan.” Barry het op sy beurt gesê hy en sy vrou was “stomgeslaan” toe hulle onlangs ’n brief van Pistorius ontvang het. Die egpaar het egter nie die inhoud van die brief tydens die onderhoud bekend gemaak nie en gesê slegs hulle en hul prokureur het dié brief gelees. Hoewel June nie daarvoor kans sien nie, het Barry gesê hy sal graag met Oscar wil gesels. “Ek en June voel daar is nog baie dinge wat uit hierdie storie moet kom en ons hoop dat Oscar vir ons die waarheid sal vertel.” June het Reeva gedurende die onderhoud as “die wonderlikste kind” bestempel. Oscar Pistorius en Reeva Steenkamp. Foto: Twitter “Sy het ’n regsgraad gehad. Sy het flieks gemaak. Haar toekoms het vir haar voorgelê. Nou sal sy nooit kan trou nie. Ons het geen kleinkinders nie… Hy het alles van haar af weggeneem én van ons.” Daar is aanvanklik gesê dat Pistorius eers in 2023 vir parool in aanmerking sou kom, maar daar was oënskynlik ŉ berekeningsfout aan die kant van die departement van korrektiewe dienste (DKD) nadat die aanvanklike 500 dae wat hy agter tralies deurgebring het, nie in berekening gebring is nie. Pistorius dien tans 13 jaar tronkstraf vir Reeva se moord uit nadat hy haar op Valentynsdag in 2013 doodgeskiet het. Hy is aanvanklik tot ses jaar tronkstraf gevonnis, maar dié vonnis is deur die Appèlhof in Bloemfontein verleng nadat die staat teen Pistorius se vonnis geappelleer het. Reeva se ouers glo nie dat hulle veel invloed op die besluit rakende Pistorius se parool sal hê nie. “Ons los dit vir die owerhede om te besluit,” het June gesê. Bron: Good Morning Britain